《同吕文刚吴邦献马子才赋白菊得采字》
宋代·慕容彦逢

红紫春争妍，那复俟秋宰。兹花如端人，凌飙振辉彩。

英英剪轻云，粲粲络珍琲。天清月色留，日淡霜华在。

高标比松竹，芳气压兰茝。飘零饫夕餐，韡韡富晨采。

中有神仙滋，收功逸而倍。调丹杂樗楮，服之毋豫怠。

能驻好容颜，延龄向千载。事著抱朴书，刘生岂予绐。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。